Document ID: /fineweb-2-swissfilter-quality_10-filterrobots/filtered/02823.jsonl.gz/99

Nogometni turnir i zabava NK Croatia iz Züricha održana je u subotu 12. veljače 2005.. Nakon uspješno završenog turnira, sala Stadthalle Dietikon primila je nove goste. Osim ljubitelja nogometa pristigao je i velik broj gostiju željnih dobre zabave, a poznato je da su zabave NK “Croatia” redovito uspješne.
Već oko devet sati dvorana je bila lijepo popunjena, a momci iz banda “Bolero” na plesni su podij svojom odličnom svirkom izmamili i prve plesače. U prvoj stanci glazbenog dijela izvršena je podjela nagrada najuspješnijim momčadima i pojedincima. Željko Brunović, predsjednik kluba, pozvao je brojne sponzore da predaju pobjedničke pokale. Potom je na kratko riječ preuzeo i Rober Prosinečki, legenda “Vatrenih” i zvijezda ovog turnira. Rekao je da je oduševljen atmosferom i igrom na turniru i najavio svoj dolazak i druge godine. Inače, dan prije u petak 11. veljače, naš proslavljeni reprezentativac i članovi njegove momčadi boravili su u prostorijama NK Croatia i tu se družili sa sadašnjim i bivčima igračima, sponzorima i gostima.
Nakon podjele nagrada zaslužnim djelatnicima u klubu nastavljen je program nastupom folklorne skupine “Silvije Strahimir Kranjčević“. Na koncu na pozornicu izlazi Joško Čagalj – Jole i zabavlja publiku do kasno u noć. Pobjednici u kategoriji seniora – ekipa “Hajduka” iz Züricha sigurno je uživala u riječima njegove pjesme “Nosi mi se bijela boja“, a pjevanje se čulo i sa stola gdje su sjedili Prosinečki i prijatelji za vrijeme pjesme “Neka pati koga smeta, Hrvatska je prvak svijeta“.
Ivan Ivić
Vezani članak: Turnir NK Croatia. Gost Robert Prosinečki.